ΓΡΑΠΤΗ ΕΡΩΤΗΣΗ E-1279/96 υποβολή: Salvador Jovι Peres (GUE/NGL) και Pedro Marset Campos (GUE/NGL) προς την Επιτροπή (24 Μαΐου 1996)

Θέμα: Εξαιρετικά μέτρα στήριξης της αγοράς βοοειδών στο πλαίσιο της κρίσης που προκλήθηκε από τη σπογγώδη εγκεφαλοπάθεια των βοοειδών

Οι Κανονισμοί (ΕΚ) αριθ. 716/96 ((ΕΕ L 99, 20.04.1996, σελ. 14)), 717/96 ((ΕΕ L 99, 20.04.1996, σελ. 16)) και 774/96 ((ΕΕ L 104, 27.04.1996, σελ. 21)) θεσπίζουν σειρά μέτρων στήριξης των παραγωγών βοείου κρέατος στο βαθμό που επλήγησαν από τα υγειονομικά μέτρα για τον έλεγχο της σπογγώδους εγκεφαλοπάθειας των βοοειδών στο Ηνωμένο Βασίλειο, το Βέλγιο, τη Γαλλία και τις Κάτω Χώρες.

Όμως, η κοινοτική αγορά βοείου κρέατος επλήγη σε όλα τα κράτη μέλη ως συνέπεια της μείωσης της ζήτησης. Τα μέτρα στήριξης των ανωτέρω Κανονισμών δε λαμβάνουν υπόψη την κατάσταση αυτή, και δεν αντισταθμίζονται από την παρέμβαση οι οικονομικές επιπτώσεις επί του εισοδήματος των κτηνοτρόφων.

Οι προαναφερθέντες κανονισμοί αναμιγνύουν τις υγειονομικές πτυχές με τη στήριξη της αγοράς και θα έπρεπε να διευκρινίσει η Επιτροπή ορισμένα θέματα όπως:

1. Εάν το περιεχόμενο των ανωτέρω κανονισμών είναι υγειονομικό, προς έλεγχο της σπογγώδους εγκεφαλοπάθειας των βοοειδών, για ποιό λόγο χαρακτηρίζεται η εφαρμογή τους ως εθελοντική;

2. Εάν πρόκειται για στήριξη της αγοράς, για ποιό λόγο συνδέεται η εν λόγω στήριξη με την έγκριση υγειονομικών μέτρων;

3. Πώς σκέφτεται η Επιτροπή να αντισταθμίσει την απώλεια εισοδήματος που προκαλείται από τη μείωση της ζήτησης στα κράτη στα οποία δεν σημειώθηκαν κρούσματα σπογγώδους εγκεφαλοπάθειας των βοοειδών;

Απάντηση του κ. Fischler εξ ονόματος της Επιτροπής (12 Ιουλίου 1996)

Τα έκτακτα μέτρα στήριξης στα οποία αναφέρονται τα Αξιότιμα Μέλη του Κοινοβουλίου στοχεύουν στην αγορά, εκ μέρους των αρμόδιων αρχών, μετά την καταστροφή τους, βοοειδών ηλικίας άνω των 30 μηνών στο Ηνωμένο Βασίλειο και βοοειδών ηλικίας έως 6 μηνών που έχουν γεννηθεί στο Ηνωμένο Βασίλειο και ευρίσκονται στο Βέλγιο, τη Γαλλία και τις Κάτω Χώρες.

Τα μέτρα αυτά στήριξης αποτελούν άμεση συνέχεια των επειγόντων μέτρων που ελήφθησαν στις 27 Μαρτίου 1996 για την προστασία κατά της σπογγώδους εγκεφαλοπάθειας των βοοειδών και συνίστανται στην προσωρινή απαγόρευση αποστολής όλων των βοοειδών, βοείου κρέατος ή παράγωγων προϊόντων από την επικράτεια του Ηνωμένου Βασιλείου. Οι τρεις αναφερόμενοι κανονισμοί στηρίζονται στο άρθρο 23 του κανονισμού του Συμβουλίου περί της κοινής οργάνωσης αγοράς στον τομέα του βοείου κρέατος (κανονισμός (ΕΟΚ) αριθ. 805/68 ((ΕΕ L 148 της 28.06.1968 ))). Η διάταξη αυτή δίνει ρητά στην Επιτροπή τη δυνατότητα να λάβει έκτακτα μέτρα στήριξης της αγοράς ώστε να ληφθούν υπόψη περιορισμοί της ελεύθερης κυκλοφορίας που προκύπτουν από την εφαρμογή μέτρων που προορίζονται για την καταπολέμηση της διάδοσης ασθενειών των ζώων.

Συμπληρωματικά στα έκτακτα αυτά μέτρα η Επιτροπή διευκόλυνε και ενίσχυσε την προσφυγή σε κανονικά μέτρα στήριξης της αγοράς, επικαλούμενη κυρίως τις συνθήκες πρόσβασης στη δημόσια παρέμβαση, αυξάνοντας το ύψος των επιστροφών κατά την εξαγωγή προς τρίτες χώρες, αναλαμβάνοντας ταυτόχρονα πρωτοβουλίες για την επανενεργοποίηση των συναλλαγών με ορισμένες εξ αυτών, παρέχοντας τέλος ενίσχυση για την ιδιωτική αποθεματοποίηση βοείου κρέατος.

Είναι ορθό ότι τα μέτρα αυτά αντισταθμίζουν μόνο εν μέρει τις οικονομικές συνέπειες για τα εισοδήματα των παραγωγών που προκύπτουν από τη συρρίκνωση της εσωτερικής ζήτησης. Η Επιτροπή επίσης πρότεινε στο Συμβούλιο τη χορήγηση έκτακτης ενίσχυσης στην παραγωγή βοείου κρέατος. Το μεγαλύτερο μέρος της ενίσχυσης, που εγκρίθηκε από το Συμβούλιο στις 24-26 Ιουνίου 1996, διανέμεται άμεσα ως συμπλήρωμα της πριμοδότησης των αρσενικών βοοειδών και της πριμοδότησης της θηλάζουσας αγελάδας βάσει των επιλέξιμων για τις πριμοδοτήσεις αυτές ζώων το 1995. Ένα άλλο τμήμα της ενίσχυσης συνίσταται από οικονομικό φάκελο που κατανέμεται μεταξύ των κρατών μελών ώστε να μπορέσουν να ενισχυθούν οι παραγωγοί βοείου κρέατος που αντιμετωπίζουν σοβαρά προβλήματα. Το συνολικό κόστος των μέτρων αυτών ανέρχεται σε 850 εκατ. ECU και η χρηματοδότησή του δύναται να καλυφθεί από την κατευθυντήρια γραμμή του προϋπολογισμού του 1996.